b'\n_START_ARTICLE_\nL\xc3\xa4nnentulppaanipuu\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nL\xc3\xa4nnentulppaanipuu on nopeakasvuinen ja pitk\xc3\xa4ik\xc3\xa4inen puu, joka alkaa tuottaa siement\xc3\xa4 20\xe2\x80\x9330 vuoden ik\xc3\xa4isen\xc3\xa4 ja pystyy jatkamaan siementuotantoa yli 200 vuoden ajan. Sen keskim\xc3\xa4\xc3\xa4r\xc3\xa4inen elinik\xc3\xa4 on 200\xe2\x80\x93250 vuotta, mutta se voi el\xc3\xa4\xc3\xa4 yli 300 vuoden ik\xc3\xa4iseksikin. Yleens\xc3\xa4 se kasvaa 30\xe2\x80\x9345 metri\xc3\xa4 korkeaksi ja rinnankorkeusl\xc3\xa4pimitaltaan 60\xe2\x80\x93150 senttimetri\xc3\xa4 paksuksi. Suurimmat luonnosta l\xc3\xb6ydetyt puuyksil\xc3\xb6t ovat olleet yli 60 metri\xc3\xa4 korkeita ja 3 metri\xc3\xa4 paksuja._NEWLINE_L\xc3\xa4nnentulppaanipuulla on suora, korkealle oksaton runko, leve\xc3\xa4n pylv\xc3\xa4sm\xc3\xa4inen latvus, syv\xc3\xa4lle ulottuva p\xc3\xa4\xc3\xa4juuri ja useita vahvoja sivujuuria, jotka levitt\xc3\xa4ytyv\xc3\xa4t kauas sen ymp\xc3\xa4rille. Sen kaarna on harmaanruskeaa ja vanhemmiten paksua ja syv\xc3\xa4uurteista._NEWLINE_Kuluvan kauden kasvainranka on vihre\xc3\xa4 ja kalju tai l\xc3\xa4hes kalju. Erikoisen muotoiset lehdet sijaitsevat varrella kierteisesti ja niiss\xc3\xa4 on 5\xe2\x80\x9312 senttimetri\xc3\xa4 pitk\xc3\xa4 lehtiruoti. Korvakkeet ovat parillisia, vaaleanvihreit\xc3\xa4, soikeita tai vastapuikeita ja 2\xe2\x80\x935 senttimetri\xc3\xa4 pitki\xc3\xa4. Lovip\xc3\xa4inen lehtilapa on jakaantunut nelj\xc3\xa4\xc3\xa4n ter\xc3\xa4v\xc3\xa4\xc3\xa4n liuskaan ja sen pituus on 7\xe2\x80\x9315 senttimetri\xc3\xa4 ja leveys 13\xe2\x80\x9319 senttimetri\xc3\xa4. Lehtien yl\xc3\xa4pinta on kiilt\xc3\xa4v\xc3\xa4n tummanvihre\xc3\xa4 ja alapinta sinivihre\xc3\xa4 ja ne saavat syksyll\xc3\xa4 oranssin tai keltaisen v\xc3\xa4rityksen._NEWLINE_L\xc3\xa4nnentulppaanipuu on yksikotinen kasvi, joka kukkii huhti\xe2\x80\x93kes\xc3\xa4kuussa ja kantaa hedelm\xc3\xa4\xc3\xa4 elo\xe2\x80\x93lokakuussa. Kaksineuvoiset, kuppimaiset kukat ovat 4\xe2\x80\x935 senttimetri\xc3\xa4 leveit\xc3\xa4 ja sijaitsevat yksitt\xc3\xa4in kuluvan kauden kasvainten k\xc3\xa4rjess\xc3\xa4. Niiss\xc3\xa4 on yhdeks\xc3\xa4n vihert\xc3\xa4v\xc3\xa4nkeltaista, oranssijuovaista keh\xc3\xa4lehte\xc3\xa4, joista kolme ulointa levitt\xc3\xa4ytyv\xc3\xa4t vaakatasoon. Hy\xc3\xb6nteisten p\xc3\xb6lytetty\xc3\xa4 kukat niist\xc3\xa4 kehittyy kartiomaisia, vaaleanruskeita hedelmist\xc3\xb6j\xc3\xa4, joiden pituus on 5\xe2\x80\x936 senttimetri\xc3\xa4. Hedelmist\xc3\xb6n sis\xc3\xa4ll\xc3\xa4 on runsaasti toisiinsa limittyneit\xc3\xa4 siemeni\xc3\xa4, joilla on paperinohuet lenninsiivet. Hedelmist\xc3\xb6t s\xc3\xa4ilyv\xc3\xa4t puussa yleens\xc3\xa4 talven ylitse, ja tuuli levitt\xc3\xa4\xc3\xa4 siemenet puun ymp\xc3\xa4rist\xc3\xb6\xc3\xb6n.\n_START_SECTION_\nLevinneisyys\n_START_PARAGRAPH_\nL\xc3\xa4nnentulppaanipuu on kotoisin Pohjois-Amerikan it\xc3\xa4osista, miss\xc3\xa4 sen levinneisyysalue ulottuu koillisessa Uuden Englannin etel\xc3\xa4osiin, luoteessa Michiganiin, lounaassa Louisianaan ja kaakossa Pohjois-Floridaan. Parhaiten se menestyy Ohiojoen laaksossa ja Appalakkien rinteill\xc3\xa4 Pohjois-Carolinassa, Tennesseess\xc3\xa4, Kentuckyss\xc3\xa4 ja L\xc3\xa4nsi-Virginiassa.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nL\xc3\xa4nnentulppaanipuu siet\xc3\xa4\xc3\xa4 huonosti varjostusta ja menestyy parhaiten melko m\xc3\xa4r\xc3\xa4ss\xc3\xa4 hiekkaisessa savimaassa, joka on ilmavaa ja l\xc3\xa4p\xc3\xa4isee hyvin vett\xc3\xa4. Se on hyvin erilaisiin ilmastoihin sopeutunut pioneeripuu, joka valtaa nopeasti aukeita paikkoja ja muodostaa sinne puhtaita metsik\xc3\xb6it\xc3\xa4. Sit\xc3\xa4 tavataan noin 1\xc2\xa0400 metrin korkeudelle asti vuorten loivilla alarinteill\xc3\xa4 ja suojaisissa notkoissa, yleens\xc3\xa4 pohjoisen tai id\xc3\xa4n puolella.\n_START_SECTION_\nK\xc3\xa4ytt\xc3\xb6\n_START_PARAGRAPH_\nL\xc3\xa4nnentulppaanipuu on hyvin monik\xc3\xa4ytt\xc3\xb6inen puu, jonka suorasyinen puuaines kutistuu vain v\xc3\xa4h\xc3\xa4n ja pit\xc3\xa4\xc3\xa4 hyvin liimaa. Siit\xc3\xa4 valmistetaan huonekalujen runko-osissa k\xc3\xa4ytett\xc3\xa4v\xc3\xa4\xc3\xa4 puutavaraa, puuviilua ja vaneria sek\xc3\xa4 selluloosaa. Lis\xc3\xa4ksi sit\xc3\xa4 k\xc3\xa4ytet\xc3\xa4\xc3\xa4n yh\xc3\xa4 enemm\xc3\xa4n pehmeiden puulajien tilalla erilaisten rakennusmateriaalien valmistuksessa. Se on melko huono polttopuu mutta sit\xc3\xa4kin parempi sytyke._NEWLINE_L\xc3\xa4nnentulppaanipuu on ollut jo pitk\xc3\xa4\xc3\xa4n suosittu koristekasvi puistoissa ja puutarhoissa kiilt\xc3\xa4v\xc3\xa4nvihreiden lehtiens\xc3\xa4, tulppaanin muotoisten kukkiensa ja veistoksellisen ulkomuotonsa ansiosta. Se on my\xc3\xb6s t\xc3\xa4rke\xc3\xa4 hunajakasvi \xe2\x80\x93 parinkymmenen vuoden ik\xc3\xa4isest\xc3\xa4 tulppaanipuusta saadaan yhden kasvukauden aikana mett\xc3\xa4 m\xc3\xa4\xc3\xa4r\xc3\xa4, joka vastaa l\xc3\xa4hes 2 kilogrammaa hunajaa._NEWLINE_Pohjois-Amerikan intiaanit veistiv\xc3\xa4t tulppaanipuusta kanootteja ja k\xc3\xa4yttiv\xc3\xa4t sit\xc3\xa4 rohdoskasvina. Cherokeet ja rappahannockit hoitivat juuren nilaosasta valmistamillaan l\xc3\xa4\xc3\xa4kkeill\xc3\xa4 muun muassa syd\xc3\xa4nvaivoja, kuumetiloja, reumatismia sek\xc3\xa4 ruoansulatusvaivoja ja vahvistivat yleiskuntoa._NEWLINE_L\xc3\xa4nnentulppaanipuu tarjoaa el\xc3\xa4imille vain v\xc3\xa4h\xc3\xa4n ravintoa moniin muihin puulajeihin n\xc3\xa4hden. Sen nuoret vesat ja lehdet maistuvat kotiel\xc3\xa4imille ja valkoh\xc3\xa4nt\xc3\xa4peuralle, ja siemeni\xc3\xa4 sy\xc3\xb6v\xc3\xa4t muun muassa peltoviiri\xc3\xa4inen, tammipunavarpunen, pumpulih\xc3\xa4nt\xc3\xa4kaniini, valkojalkahiiri sek\xc3\xa4 puna- ja harmaaorava. Lis\xc3\xa4ksi mahlatikat k\xc3\xa4ytt\xc3\xa4v\xc3\xa4t ravintonaan sen nilaa ja rubiinikurkkukolibri kukkien mett\xc3\xa4.'